Tko je bio Frane Tente?\u00a0

Frane Tente ro\u0111en je 1928. godine te je s obitelji \u017eivio na splitskim Gripama. Godine 1944. pristupio je Usta\u0161koj mlade\u017ei nakon \u010dega je pre\u0161ao u juri\u0161nike u kojima je ostao sve do oslobo\u0111enja Splita, kad je,\u00a0zajedno s ostalim istomi\u0161ljenicima Tente\u00a0krenuo u bijeg pred partizanima. Zarobljen je kod Dravograda te je u kri\u017enom putu krenuo prema Bleiburgu. No, stigao je do Zagreba pa do Bjelovara odakle je pu\u0161ten ku\u0107i u Split, najvjerojatnije jer je bio maloljetan.\u00a0

Po povratku u Split, Tente je upisao peti razred Klasi\u010dne gimnazije, no sr\u010dano je nastavio podupirati propalu kvlislin\u0161ku dr\u017eavu. Tako je za imendan usta\u0161kog poglavnika Ante Paveli\u0107a oslikao njegov lik na zid splitske gimnazije zbog \u010dega je i uhi\u0107en u no\u0107i s 19. na 20. srpnja 1946. godine. U zatvoru je proveo ne\u0161to vi\u0161e od dva tjedna, a nakon toga je s grupom mladih osnovao Hrvatski oslobodila\u010dki pokret kao otpor novom, komunisti\u010dkom re\u017eimu.\u00a0

Na \u0161estu godi\u0161njicu osnutka fa\u0161isti\u010dke NDH, 10. travnja 1947. godine, tada 19-godi\u0161nji Tente s nekoliko je \u010dlanova tog Hrvatskog oslobodila\u010dkog pokreta s vrha Marjana skinuo jugoslavensku zastavu te izvjesio zastavu bez crvene zvijezde. Uslijedila je istraga, a dva tjedna kasnije Tente je uhi\u0107en, a ubrzo i osu\u0111en za 'podrivanje SFRJ'.\u00a0

Nakon presude prvo je sproveden u \u0160ibenik, a potom u kaznionicu u Lepoglavi gdje je trebao odslu\u017eiti trogodi\u0161nju kaznu.\u00a0

Umro je 8. studenog 1948. godine, od\u00a0vodene upale porebrice i tuberkulozne upale mozgovnih opna.\u00a0

Za\u0161to je sporno postavljanje spomenika Tenti?

Iako je smrt ovako mlade osobe tu\u017ena u svakom slu\u010daju te se nije nerazumno zapitati kakav je Frane Tente tretman imao u Lepoglavi, \u010dinjenica je da je Andro Krstulovi\u0107 Opara odlu\u010dio 50 tisu\u0107a kuna poreznih obveznika potro\u0161iti na spomenik \u010dovjeku koji se borio za kvislin\u0161ku i fa\u0161isti\u010dku tvorevinu NDH pod kojom je pozatvarano vi\u0161e od 10 tisu\u0107a Spli\u0107ana, a 266 njih je ubijeno.

Spomenik Frani Tenti, \u010dovjeku koji se zalagao za fa\u0161isti\u010dku dr\u017eavu, tako \u0107e stajati ispod zastave Republike Hrvatske, dr\u017eave koja je, pi\u0161e to i u Ustavu, utemeljena na antifa\u0161izmu.\u00a0

Revizionizam u Splitu, na\u017ealost, postao je sasvim uobi\u010dajena pojava. Jedan od njenih predvodnika je Marko Skejo,\u00a0biv\u0161i ratni zapovjednik IX. bojne HOS-a \"Rafael vitez Boban\" i \u010dovjek, slo\u017eit \u0107ete se, poprili\u010dno osebujnog brka.\u00a0

On svake godine 10. travnja u Splitu organizira\u00a0obljetnicu\u00a0osnivanja IX. bojne Rafael vitez Boban\u00a0koja je, poga\u0111ate, na isti dan kao i obljetnica osnutka Nezavisne Dr\u017eave Hrvatske.\u00a0

O kakvom se pak domoljubu radi govori i \u010dinjenica da je prije nekoliko dana otkriveno da je Skejo iznajmljivao prostor od dr\u017eave tj. MORH-a, a davao ga u podnajam po \u0161est puta ve\u0107oj cijeni zbog \u010dega su on i njegova supruga\u00a0stekli protupravnu imovinsku korist od oko 245 tisu\u0107a kuna.\u00a0

Podsjetimo se i Rimskih ugovora

Pod imenom 'Rimski ugovori' potpisana su tri ugovora i to 18. svibnja 1941. godine, izme\u0111u svih ministara vlade kvislin\u0161ke NDH i Kraljevine Italije. Prema jednom od tih ugovorima, Ante Paveli\u0107 je Mussoliniju ustupio Boku Kotorsku, dijelove Hrvatskog primorja, Gorskog kotara\u00a0 te gotovo cijelu Dalmaciju:\u00a0podru\u010dje Zadra, \u0160ibenika, Splita te\u00a0otoke Rab, Krk, Vis, Kor\u010dulu, Mljet.\u00a0

Split je napokon oslobo\u0111en 26. listopada 1944. godine kada su partizanske snage porazile okupatorske snage usta\u0161a i nacisti\u010dke njema\u010dke.\u00a0

Tko je Martin Pauk?

Martin Pauk splitski je gradski vije\u0107nik poznat po\u00a0krajnje desnim stavovima. U svojem istupu krajem 2018. godine, Pauk je ovako komentirao migrantsku krizu:

-\u00a0Obzirom da ilegalci niti najmanje ne po\u0161tuju imigracijske zakone zemalja u koje dolaze, pa tako ni hrvatske zakone, u drugom redu,\u00a0iza \u017eice i grani\u010dne policije bih postavio dobro opskrbljena mitraljeska gnijezda\u00a0i najelitnije vodove vojske, \u010disto iz razloga da ilegalci vide ozbiljnost i da shvate da Hrvati nisu papci poput \u0160ve\u0111ana, te da smo spremni braniti sigurnost na\u0161ih domova, gradova, \u017eena, majki i sestara.\u00a0

Po\u010detkom ove godine, Pauk je vrije\u0111ao Armadu zbog \u010dega ga je kaznio i HNS jer je Pauk, naime, i - nogometni sudac.\u00a0

-\u00a0Pono\u0107ka je pro\u0161la, deco iz Armade, vratite se ku\u0107i, sarme vam se hlade. Hristos se rodi, napisao je tada Pauk

Godine 2017.\u00a0na utakmici 3. HNL jug izme\u0111u Uranije i Kamena, Pauk je samoinicijativno\u00a0odr\u017eao minutu \u0161utnje u spomen na generala Slobodana Praljka, osu\u0111enog za ratni zlo\u010din nad muslimanima u srednjoj Bosni.

Svojim se amandmanom Martin Pauk, dakako, jo\u0161 jednom pohvalio i na Facebooku i to uz svoju fotografiju.

\u00a0

\u00a0

\u00a0